NARIADENIE KOMISIE (ES) č. 1751/2004
z 8. októbra 2004,
ktorým sa stanovujú úrokové miery, ktoré sa majú používať pri výpočte nákladov na financovanie intervenčných opatrení vo forme nákupu, skladovania a odbytu na účtovný rok 2005 sekcie záruk EPUZF
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1883/78 z 2. augusta 1978, ktorým sa ustanovujú všeobecné pravidlá financovania intervencií sekciou záruk Európskeho poľnohospodárskeho usmerňovacieho a záručného fondu (EPUZF) (1), najmä na prvý pododsek jeho článku 5,
keďže:
(1)
Článok 3 nariadenia Komisie (EHS) č. 411/88 z 12. februára 1988 o metóde a úrokovej miere, ktorá sa má používať pri výpočte nákladov na financovanie intervenčných opatrení vo forme nákupu, skladovania a odbytu (2), ustanovuje jednotnú úrokovú mieru používanú pri výpočte nákladov na financovanie intervenčných opatrení ako vážený priemer 3-mesačnej EURIBOR sadzby s váhou 1/3 a 12-mesačnej EURIBOR sadzby s váhou 2/3.
(2)
Komisia stanovuje túto úrokovú mieru pred začiatkom každého účtovného roka sekcie záruk EPUZF na základe úrokových mier fixovaných počas šiestich mesiacov predchádzajúcim stanoveniu.
(3)
Článok 4 ods. 1 nariadenia (EHS) č. 411/88 ustanovuje, že ak je úroková miera, ktorú znáša členský štát, aspoň počas šiestich mesiacov nižšia ako jednotná úroková miera stanovená pre Spoločenstvo, má sa pre tento členský štát stanoviť osobitná úroková miera. V prípade, keď členský štát neoznámi úrokové miery do konca účtovného roka, určí sa úroková miera, ktorá sa má uplatňovať, na základe referenčných úrokových mier stanovených v prílohe k uvedenému nariadeniu.
(4)
Opatrenia stanovené v tomto nariadení sú v súlade so stanoviskom Výboru pre EPUZF,
PRIJALA TOTO NARIADENIE:
Článok 1
Pre výdavky sekcie záruk EPUZF na účtovný rok 2005:
1.
úroková miera uvedená v článku 3 nariadenia (EHS) č. 411/88 je 2,2 %;
2)
osobitná úroková miera uvedená v článku 4 nariadenia (EHS) č. 411/88 je pre Francúzsko, Rakúsko, Portugalsko a Švédsko 2,1 % a pre Írsko a Fínsko 2,0 %.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Bude sa uplatňovať od 1. októbra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 8. októbra 2004